Document ID: 32010R1241

TARYBOS ĮGYVENDINIMO REGLAMENTAS (ES) Nr. 1241/2010
2010 m. gruodžio 20 d.
kuriuo iš dalies keičiamas Reglamentas (EB) Nr. 452/2007, kuriuo, inter alia, Kinijos Liaudies Respublikos kilmės importuojamoms lyginimo lentoms nustatomas galutinis antidempingo muitas
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į 2001 m. liepos 23 d. Tarybos reglamentą (EB) Nr. 1515/2001 dėl priemonių, kurių gali imtis Bendrija remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais (1), ypač į jo 2 straipsnio 1 dalį,
atsižvelgdama į Europos Komisijos pasiūlymą, pateiktą pasikonsultavus su Patariamuoju komitetu,
kadangi:
A. PROCEDŪRA
1. Galiojančios priemonės
(1)
Atlikus antidempingo tyrimą dėl importuojamų Kinijos Liaudies Respublikos (toliau - KLR) ir Ukrainos kilmės lyginimo lentų (toliau - pirmasis tyrimas), 2007 m. balandžio 23 d. Tarybos reglamentu (EB) Nr. 452/2007 (2) buvo nustatytos antidempingo priemonės. Tas reglamentas įsigaliojo 2007 m. balandžio 27 d.
(2)
Primenama, kad eksportuojančio Kinijos gamintojo Since Hardware (Guangzhou) Co. Ltd. (toliau - Since Hardware) pagamintoms lyginimo lentoms nustatyta 0 % galutinio antidempingo muito norma, o kitiems eksportuojantiems Kinijos gamintojams - 18,1-38,1 % galutinio antidempingo muito normos. Vėliau atlikus tarpinę peržiūrą, minėtos muito normos 2010 m. kovo 29 d. Tarybos įgyvendinimo reglamentu (ES) Nr. 270/2010, kuriuo iš dalies keičiamas Reglamentas (EB) Nr. 452/2007 (3), buvo padidintos iki 42,3 %.
2. Naujo tyrimo inicijavimas
(3)
2009 m. spalio 2 d. Komisija pranešimu Europos Sąjungos oficialiajame leidinyje (4) (toliau - pranešimas apie inicijavimą) pagal 2009 m. lapkričio 30 d. Tarybos reglamento (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (5) (toliau - pagrindinis reglamentas) 5 straipsnį paskelbė inicijuojanti antidempingo tyrimą dėl KLR kilmės lyginimo lentų importo į Sąjungą, kurį atliekant tiriami tik su Since Hardware susiję aspektai. Be to, pranešime apie inicijavimą Komisija paskelbė inicijuojanti peržiūrą pagal Reglamento (EB) Nr. 1515/2001 2 straipsnio 3 dalį, kad būtų padaryti reikiami Reglamento (EB) Nr. 452/2007 pakeitimai atsižvelgiant į PPO Apeliacinės tarybos pranešimą „Meksika - galutinės antidempingo priemonės jautienai ir ryžiams“ (AB-2005-6) (6). Šio pranešimo 305 ir 306 punktuose sakoma, kad eksportuojančiam gamintojui, kurio dempingo veikla pirminio tyrimo metu nenustatyta, neturi būti taikoma tokio tyrimo pasekoje nustatyta antidempingo priemonė ir jo atžvilgiu negalima atlikti administracinių bei pasikeitusių aplinkybių peržiūrų.
3. Since Hardware atleidimas nuo Reglamentu (EB) Nr. 452/2007 nustatytos galutinės antidempingo priemonės
(4)
Since Hardware neturėtų būti taikoma Reglamentu (EB) Nr. 452/2007 nustatyta galutinė antidempingo priemonė siekiant išvengti, kad Since Hardware tuo pačiu metu nebūtų taikomi du antidempingo procesai,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 452/2007 iš dalies keičiamas taip:
„1 straipsnio 2 dalyje pateiktoje lentelėje įrašas, skirtas Since Hardware (Guangzhou) Co., Ltd, išbraukiamas ir įrašas „Visoms kitoms bendrovėms“ pakeičiamas įrašu „Visoms kitoms bendrovėms (išskyrus Since Hardware (Guangzhou) Co., Ltd., Guangzhou - Papildomas TARIC kodas A784)“.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. gruodžio 20 d.

Labels: 18
3
4
1